33-vuotias Turun kaupunginvaltuutettu kertoo kokeneensa asiatonta kohtelua Ylioppilaiden terveydenhuoltosäätiön gynekologilla vieraillessaan. Naisen somessa jakama kokemus paljasti, ettei hän ole yksin.

Monet naiset kertovat kohdanneensa epämiellyttävää ja jopa asiatonta kohtelua gynekologilla käydessään. IL-ARKISTO

Gynekologilla käyminen on monelle ahdistava kokemus. Housut pois, jalat telineisiin ja seksuaalista aktiivisuutta kertaamaan oma pyhimpänsä ammollaan. Harvan lempiasioihin kuulunee gynekologisiin tutkimuksiin meneminen. Ja kun sinne on mentävä, odottaa kohtaavansa lämpöä, herkkyyttä ja ymmärrystä.

Turun kaupunginvaltuutettu, filosofian maisteri Niina Ratilainen oli vieraillut paikallisen Ylioppilaiden terveydenhuoltosäätiön (YTHS) gynekologilla ehkäisyasioissa. Ratilaisen kohtaama toteamus hämmensi.

”Sun iässäsi täällä pitäisi käydä synnyttämisen, eikä ehkäisyn takia”, oli lääkäri todennut. Ratilainen jakoi kokemuksensa sosiaalisessa mediassa, jossa käydyssä keskustelussa nousi nopeasti esiin, ettei Ratilainen ollut kokemuksensa kanssa yksin.

Monilla keskusteluun osallistuneilla oli vastaavia kokemuksia myös samasta lääkäristä.

Ei ensimmäistä kertaa

Turun ylioppilaslehti Tylkkäri on kirjoittanut opiskelijoiden kokemasta tungettelevasta käytöksestä Turun YTHS:n gynekologin vastaanotolla kaksi vuotta sitten.

Tylkkäri kertoo muiden muassa opiskelijasta, joka oli mennyt lääkärille rinnastaan tulevan eritteen vuoksi. Opiskelija oli ollut huolissaan mahdollisesta syövästä, mutta huoleen lääkäri oli vastannut opiskelijan mukaan toteamalla epäilyt turhiksi. ”Mutta jos haluat, voin kyllä kähmiä niitä sun tissejä”, oli lääkäri opiskelijan kertoman mukaan jatkanut.

Ratilaisen esiin nostaman tapauksen myötä moni on kertonut valittaneensa saamastaan, epäasialliseksi kokemastaan kohtelusta YTHS:lle.

Ratilainen kertoo viesteistä välittyneen, että osalla ikävä kokemus on jatkunut, kun heidän kokemustaan on vähätelty kertomalla, että kyseessä ovat vain erilaiset tavat kommunikoida tai ronskimpi huumori.

Ratilainen on myös itse laittanut kokemastaan palautetta. Monelta palaute jää kuitenkin antamatta, koska kokemuksen häpeä ja hämmennys on niin syvä. Seksuaaliterveys on myös edelleen tabu, vaikka se koskettaa jokaisen elämää jossain vaiheessa, Ratilainen muistuttaa. Hänen mukaansa tämä on osasyy sille, miksi tällaiset tapaukset on usein helppo sivuuttaa.

– Vähättelyä sekä asenteellista kohtelua kokevien kokemusta pitää aina uskoa. Tällaisissa tilanteissa on kysymys usein vallankäytöstä: hyvin harva haluaa näin yksityisiä asioita avata edes palautelomakkeen kautta, Ratilainen toteaa.

YTHS:n Turun toimipisteen terveyspalveluyksikön johtaja, yleisterveyden ylilääkäri Maisa Kuusela vastaa toimittajan soittoon huoltoasemalta jostain päin suomea. Kuusela ei voi kommentoida asiaa muuten kuin yleisellä tasolla.

– Ei ole viime aikoina tullut negatiivisia yhteydenottoja lääkäreistä, Kuusela sanoo.

Kuusela kertoo, että YTHS:ssä korostetaan toimintatapoihin kuuluvan potilaiden kunnioittamisen ja sen, että näille puhutaan kauniisti. Ratilaisen kokemasta Kuusela on pahoillaan.

– Olen pahoillani, että potilas on pahoittanut mielensä, sinänsä lääketieteelliseltä kannalta on hyvä ottaa esille se, että ihmisen hedelmällisyys laskee aika rajustikin tietyn iän jälkeen, Kuusela toteaa.

Kuuselan mukaan YTHS:ssä kannustetaan laittamaan epäasiallisesta kohtelusta suoraa palautetta asiakaspalvelukanavien kautta, suoraan yksikköön, johtajaylilääkärille tai ottamalla yhteyttä potilasasiamieheen.

Perheenlisäystiedustelut ovat monille kipeitä aiheita. Kuvituskuva. MOSTPHOTOS

Valtavasti kokemuksia

Ahdistavat naistentautien lääkärikokemukset yhdistivät ihmisiä laajasti. Ratilainen sai oman kokemuksensa somessa jaettuaan runsaasti viestejä muilta, joilla on ollut vastaavia kokemuksia.

– Olen saanut kymmeniä viestejä ihmisiltä, joilla on kokemuksia todella ikävistä ja tungettelevista kokemuksista, jotka ahdistavat heitä jopa vuosien jälkeen, Ratilainen kertoo.

Ratilainen kertoo yllättyneensä siitä, miten paljon kokemuksia on eri paikkakunnilta ja vastaanotoilta.

– Nämä kokijat ovat naisia, joita on syyllistetty lasten saamiseen liittyen sekä heidän kumppaneitaan, jotka ovat joutuneet käsittelemään naisen surua ja ahdistusta, jota gynekologin kanssa keskusteleminen on aiheuttanut, Ratilainen sanoo.

Ratilainen painottaa, että lisääntymiskeskustelu ja perheenlisäyksestä tivaamiset ovat pahimmillaan hyvin kipeitä aiheita.

– Lastenhankintaan liittyy monella myös kipeitä tunteita sen takia, että kumppania ei ole löytynyt tai parisuhteessa on ongelmia. Nämä naiset ovat kokeneet myös traumaattisina rempseät utelut siitä, että eikö pitäisi jo miettiä perheen perustamista. Moni miettii, päivittäin, ja se sattuu.

Ratilaisen mukaan vastaavanlaisista kokemuksista on tärkeää puhua. Siksi hän itse kertoo avanneensa kokemuksiaan sosiaalisessa mediassa. Tähän saakka Ratilainen on kohdannut ammattitaitoisia ja kunnioittavia gynekologeja, joiden ammattitaitoa hän ylistää.

– Tätä en ole ennen kokenut, mutta kyllä se on yleinen vaiettu aihe, miten usein 30 ikävuoden ohittaneet naiset kokevat erilaista paheksuntaa sen vuoksi, etteivät ole hankkineet lapsia. Se, mikä oli minulle uutta, oli aiheesta syyllistäminen lääkärin vastaanotolla, Ratilainen tuumaa.

Surua ja ahdistusta

Ihmisen hedelmällisyys on rajallista, munasoluja ei ole loputtomasti.

– Olen monen ystäväni kanssa todennut, että harva on niin tietoinen raskauteen ja ikään liittyvästä yhtälöstä kuin yli 30-vuotias nainen, Ratilainen sanoo.

Ratilaisen mukaan lääkärin käytöksessä ongelmallista oli se, että potilaan ja lääkärin suhde on jo lähtökohtaisesti epätasa-arvoinen.

– Lääkärin ja potilaan suhde ei koskaan ole tasavertainen, joten sellaista tilannetta ei pitäisi koskaan syntyä, että potilaan pitää sanoa lääkärille vastaan, Ratilainen painottaa.

– Olen ollut käyntini jälkeen kauan surullinen siitä, että henkilö, johon minun pitäisi pystyä luottamaan täysin, on kyseenalaistanut ja vähätellyt omaa valintaani hankkia reseptin ehkäisylle.

Ratilainen kertoo saaneensa viestejä ihmisiltä, jotka ovat kertoneet, ettei gynekologi ole meinannut millään suostua kirjoittamaan ehkäisyreseptiä vedoten potilaan ikään. Jotkut kertovat lääkärin kyselleen lastenhankinnasta heti lääkäritapaamisen aluksi, mutta aloittaneen keskustelun aiheesta uudelleen vielä myöhemmin.

– Perhetoiveisiin liittyviä keskusteluja voi käydä asiallisesti tai epäasiallisesti. Naisilla minun iässäni on näistä kummastakin kokemusta niin paljon, että tilanteen kyllä tunnistaa, Ratilainen toteaa.